ઘરે પહોંચ્યાને થોડી જ વારમાં નીકીનો ફોન આવ્યો કે, તમે બન્ને બહેનો મને ખૂબ જ યાદ કરો છો એવો મને અહેસાસ થયો અને મનમાં થયું કે લાવ તમારી ખબર પૂછી લઉં એટલે ફોન કર્યો છે. તમે બન્ને બહેનો મજામાં છો ને? બહેનોને નવાઈ લાગી કે અમારા મનમાં ભાઈનું તીવ્ર સ્મરણ ચાલતું હતું, તેના સ્પંદનો ભાઈ સુધી કેવી રીતે પહોંચી ગયા? એકાદ કલાક પછી મોટાભાઈ રીકીનો ટેલિગ્રામ આવ્યો કે હું માર્ગમાં રસ્તો પસાર કરી રહ્યો હતો અને સામેથી એકાએક બ્રેક ફેલ થવાથી એક કાર મારી તરફ ધસી આવી, પરંતુ તે જ તમે બન્ને બહેનોએ મને એકદમ દૂર ખેંચી લીધો અને મારો ચમત્કારિક બચાવ થઈ ગયો. તમે બન્ને અત્યારે ક્યાં છો? હું તમારાથી સેંકડો માઇલ દૂર છું, છતાં તમારી હાજરી હોવાનો મને અહેસાસ થયો એટલે તમને જાણ કરવા આ ટેલિગ્રામ કર્યો છે. તમે બન્ને ઘરે સલામત છો કે નહીં તે મને તાત્કાલિક જવાબ આપજો. સામાન્ય સંજાગોમાં કોઈ વ્યક્તિ વિશે તીવ્ર લાગણી કે સ્મરણ કરવાથી ઘણી વાર આપણને હેડકી આવતી હોય છે અને કોઈ યાદ કરી રહ્યું છે કે મને કોણ યાદ કરતું હશે? એવો સાહજિક પ્રશ્ન થતો હોય છે, પરંતુ સેંકડો માઇલ દૂર આ પ્રકારે સૂક્ષ્મ હાજરીનો પરિચય જલદી થતો નથી.